Hans Backe har som træner vundet det danske mesterskab i fodbold med både AaB og FC København. I den kommende sæson skal den 55-årige svensker forsøge at gentage sine tidligere bedrifter for Premier League-klubben Manchester City. Lørdag blev Hans Backe således præsenteret som ny assistenttræner i den engelske klub, hvor han får landsmanden Sven-Göran Eriksson som øverste chef. - Jeg har kendt Hans i mange år, og da jeg tilbød ham jobbet, var jeg i tvivl om, han ville acceptere tilbuddet, da han selv har været cheftræner, sagde Eriksson efter præsentationen. Hans Backe har senest trænet græske Panathinaikos, hvor han dog blev fyret sidste år efter en dårlig sæsonstart. /ritzau/

Opsummering:
Den tidligere AaB træner Hans Backe skal være assistenttræner i Mancester City.